FI Euroopan unionin virallinen lehti CE 78/530

(2004/C 78 E/0552)

KIRJALLINEN KYSYMYS E-3368/03

esittäjä(t): Koenraad Dillen (NI) komissiolle

(14. marraskuuta 2003)

Aihe: Eurobarometrin mielipidemittaus Irakista ja maailmanrauhasta

Komission toimesta lokakuussa tehty Eurobarometrin mielipidemittaus Irakista ja maailmanrauhasta osoittaa, että 59 prosenttia eurooppalaisista katsoo Irakin valtion olevan uhka maailmanrauhalle. Mielipidemittauksen teki tutkimuskeskus EOS Gallup Europe. Tulosten tultua julki neuvosto, Italian ulkoministeri Frattinin johdolla, päätti olla huomioimatta mielipidemittausta (Le Figaro, tiistai 4. marraskuuta).

Suhtautuuko komissio tähän itse tilaamaansa tutkimukseen samalla tavalla? Jos suhtautuu, onko se ensimmäinen kerta, kun komissio ei ota huomioon oman tutkimuksensa tuloksia? Miksi tällaisia mielipidemittauksia tehdään, jos komissio kerran ilmoittaa, että tulokset eivät ole sen kannan mukaisia? Eikö komissio katso, että tässä tapauksessa olisi parempi olla tilaamatta näin vastuutonta tutkimusta, jotta ei aiheutettaisi sekaannusta?

Työskentelikö komissio aikaisemmin tutkimuskeskus EOS Gallup Europen kanssa? Annettiinko työ tehtäväksi tarjouskilpailun perusteella? Kuinka paljon mielipidemittaus maksoi?

Kuka oli vastuussa tutkimuksen kysymyksien laadinnasta? Kuka valitsi luettelon viidestätoista valtiosta, jotka voivat ”vaarantaa maailmanrauhan”?

Onko komissio samaa mieltä Israelin Italian suurlähettilään kanssa siitä, että näin vastuuton mielipidemittaus vaikeuttaa Euroopan tehtävää välittäjänä Lähi-idän rauhanprosessissa?

Esittääkö komissio pahoittelunsa Israelin viranomaisille tästä kielteisestä kuvasta, joka syntyi eurooppalaisilla varoilla Israelista tehdystä tutkimuksesta?

Romano Prodin komission puolesta antama vastaus

(16. tammikuuta 2004)

Arvoisaa parlamentin jäsentä pyydetään tutustumaan vastaukseen, jonka komissio antoi Cristiana Muscardinin kirjalliseen kysymykseen P-3334/03 (1).

Lisäksi komissio palauttaa arvoisan parlamentin jäsenen mieleen, että jokaisessa Eurobarometrin mielipidemittauksessa on seuraava varoitus: ”Tämä asiakirja ei edusta Euroopan komission näkökantaa. Sen sisältämät tulkinnat ja mielipiteet sitovat ainoastaan sen laatijoita”. Sitä paitsi komissio ilmaisi suhtautuvansa varauksella kysymykseen maailmanrauhaa uhkaavista maista. Komissio katsoo kuitenkin, että mielipidetutkimuksen tulokset heijastavat huolestuttavia ennakkoluuloja.

Komissio on tehnyt viisi puitesopimusta mielipidemittausten toteuttamiseksi. Sopimukset on tehty tarjouskilpailumenettelyjä noudattaen. Eurobarometri Flash on väline, jolla komissio voi toteuttaa mielipidemittauksia puhelimitse. Eurobarometri Flashistä tehty sopimus allekirjoitettiin TNS Sofres -yrityksen kanssa tammikuussa 2002, ja EOS Gallup Europe on sen osalta TNS Sofresin koordinointikeskus. Sopimuksen allekirjoituksen jälkeen Eurobarometri Flashillä on komission tilauksesta toteutettu kolmisenkymmentä mielipidetutkimusta. Noin viisitoista kysymystä käsittäneen Irakia ja maailmanrauhaa koskeneen mielipidemittauksen kustannukset (mielipidemittauksen valmistelu, kenttätyö, tilastointi ja kirjalliseen muotoon laatiminen) olivat 150 098,34 euroa.

(1) Katso sivu 263.